Lenteskool vir skrywers van romantiese fiksieArgieffoto (Foto: cromaconceptovisual/Pixabay) Die ATKV-Skryfskool van die Noordwes-Universiteit, in samewerking met LAPA-uitgewers – ŉ afdeling van Penguin Random House – bied van Donderdag 13 Oktober tot Saterdag 15 Oktober 2022 ’n slypskool in die skryf van liefdesverhale aan. Vanjaar word daar tydens hierdie twee-en-’n-halfdag-slypskool, aangebied op die Potchefstroomkampus van die NWU, spesiaal hulde gebring aan Cecilia Britz en die enorme bydrae wat sy tot die bevordering van romantiese ontspanningsfiksie in Afrikaans gelewer het. As uitgewer by LAPA was Britz nie net verantwoordelik vir die vestiging van Romanza (ŉ onderafdeling wat geskep is om aan “die bodemlose vraag na romantiese fiksie onder Afrikaanssprekendes” te voldoen) nie; agter die skerms was sy ook besig om ŉ volgende generasie liefdesverhaalskrywers touwys te maak en uitgewers op te lei. Bekende en bekroonde skrywers van romantiese fiksie, naamlik Elsa Winckler, Didi Potgieter, Sophia Kapp, Cliffordene Norton, asook die Romanza-uitgewer Christelle Woudberg, tesame met Hans du Plessis, stigterdirekteur van die ATKV-Skryfskool, tree as gespreksleiers op. Liefdesverhaalsoorte soos die romanse en liefdesroman kom onder die loep. Die inskrywingsgeld vir die Lenteskool beloop R3 500 per persoon. Dié bedrag sluit verblyf in selfsorgeenhede by die PUK Astro Villa, oggend- en middagpouseverversings en ’n boekbekendstellingsgeselligheid op Vrydagaand 14 Oktober in. Indien jy die kursus wil bywoon, is dit raadsaam om so spoedig moontlik met Kobie van Aswegen in verbinding te tree. Stuur ŉ e-pos aan [email protected] of skakel haar by 018 299 1783. Inskrywingsvorms moet vergesel word van ’n kortverhaal met ’n romantiese strekking (ongeveer 1 500 woorde) óf ’n eerste hoofstuk (nie meer as 3 000 woorde nie) van ’n liefdesverhaal. Die sluitingsdatum vir inskrywings is Vrydag 30 September 2022. Vir die met ’n liefde vir woorde, op soek na woorde vir liefde!